
R E F E R A T

privind delegarea gestiunii serviciului public combatere  a vectorilor  şi dăunătorilor  pe domeniul  public al  municipiului  Timişoara
Consiliile locale au obligaţia legală de asigurare a  serviciilor de dezinfecţie şi deratizare şi acţiunile de combatere a insectelor dăunătoare din zonele de agrement, parcuri, grădini publice şi spaţii verzi intravilane precum şi pe întreg domeniul public. 
În vederea asigurării protecţiei  igienei şi sănătăţii publice, în conformitate cu prevederile legale, se impune organizarea şi efectuarea serviciile de dezinfecţie, deratizare şi dezinsecţie în municipiul Timişoara. Acţiunile de dezinsecţie se realizează în principal  prin acţiuni specifice de profilaxie şi  combatere a insectelor şi acarienilor care transmit agenţi patogeni, în special în acele sectoare în care  îşi manifestă funcţia vectorială, însuşirile generatoare de disconfort şi de pagube economice. De asemenea, combaterea rozătoarelor în mediul urban este un serviciu de o importanţă deosebită pentru igiena şi sănătatea populaţiei, cunoscându-se faptul că  apariţia şi extinderea unor boli infecţioase şi parazitare prin intermediul rozătoarelor este importantă, rozătoarele reprezentând două din cele trei verigi ale lanţului epidemio - epizootologic: sursa de infecţie şi calea de transmitere.

În plan legislativ, aplicarea tratamentelor de combatere integrată a bolilor şi dăunătorilor plantelor ornamentale se înscrie în strategia generală de management al rezervaţiilor peisagistice prin utilizarea unor metode moderne, chimice şi biologice, de protecţie fitosanitară, precum şi în strategia de integrare a României în Comunitatea Europeană prin aderarea la reglementările legislative ale protecţiei meniului (Legea nr. 451/2002 privind Convenţia europeană a peisajului).

Aplicarea unor măsuri ecologice de protecţie fitosanitară a zonelor verzi se înscriu de asemenea în politica naţională de promovare şi aplicare a planurilor şi programelor de gestionare a calităţii aerului şi de protecţie a atmosferei.

Protecţia fitosanitară a plantelor ornamentale din spaţiile verzi, prin aplicarea unor sisteme integrate de combatere a dăunătorilor, reprezintă o strategie adoptată şi utilizată la nivel naţional.

Serviciile publice de combatere a vectorilor şi dăunătorilor pe domeniul public al municipiului Timişoara, ca serviciu public de gospodărie comunală, trebuie să îndeplinească concomitent următoarele condiţii esenţiale:
a) continuitatea din punct de vedere cantitativ si calitativ;

b) adaptabilitate la cerinţele consumatorilor;

c) accesibilitatea egală la serviciul public, în condiţii contractuale ;

d) asigurarea sănătăţii publice şi a calităţii vieţii ;

Organizarea, exploatarea şi funcţionarea serviciilor publice de gospodărie comunală trebuie să asigure :

a) satisfacerea cerinţelor cantitative şi calitative ale utilizatorilor ;

b) funcţionarea optimă, în condiţii de siguranţă, rentabilitatea şi eficienţa economică a construcţiilor, echipamentelor, instalaţiilor şi dotărilor, corespunzător parametrilor economici  proiectaţi şi în conformitate cu caietele de sarcini, cu instrucţiunile de exploatare şi cu regulamentele de organizare şi funcţionare;

c) protejarea domeniului public şi a mediului prin respectarea reglementărilor legale ;

d) informarea şi consultarea cetăţenilor în vederea protejării sănătăţii populaţiei care beneficiază de serviciile respective ;
În conformitate cu prevederile art. 8  litera (a), (b), din Ordonanţa  Guvernului nr. 21/30.01.2002 privind gospodărirea localităţilor urbane şi rurale,  consiliile locale au obligaţia să asigure măsurile necesare pentru protecţia sănătăţii publice, cu sprijinul şi supravegherea organelor de specialitate ale statului şi să ia măsurile corespunzătoare  pentru conservarea şi protecţia mediului.
În acest moment,  Primăria Municipiului Timişoara doreşte externalizarea acestor servicii, către operatori atestaţi care au situaţia financiară, personalul şi dotările necesare asigurării acestor servicii, potrivit legii, prin concesionarea acestor activităţi, prin licitaţie publică. Concesionarea acestor activităţi va oferi garanţii atât pentru investitor – prin recuperarea investiţiilor pe durata contractului de concesiune – cât şi pentru municipalitate  - care nu are  capacitatea tehnică şi financiară să desfăşoare aceste servicii în gestiune directă, urmând să  impună şi să urmărească realizarea unor indicatori de performanţă concesionarului.
În conformitate cu prevederile Ordonanţei Guvernului nr. 71/29.08.2002 privind organizarea şi funcţionarea serviciilor publice de administrare a domeniului public şi privat de interes local, a Hotărârii Guvernului nr. 955/15.06.2004 pentru aprobarea reglementărilor-cadru de aplicare a Ordonanţei Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, gestiunea serviciilor de administrare a domeniului public şi privat se realizează prin următoarele modalităţi:

a) gestiune directă;

b) gestiune indirectă sau gestiune delegată;

Alegerea formei de gestiune a serviciului de management combatere a vectorilor şi dăunătorilor pe domeniul public al municipiului Timişoara se face prin hotărâre a consiliului local.

În prezent,  funcţionarea  acestui serviciu în municipiul Timişoara se realizează prin intermediul unor contracte de prestări servicii, încheiate în urma unor licitaţii publice deschise.

Ca urmare a celor prezentate mai sus, propunem promovarea unui Proiect de Hotărâre  privind delegarea gestiunii de combatere a vectorilor şi dăunătorilor pe domeniul public al municipiului Timişoara prin concesiune, prin licitaţie publică deschisă. Delegarea gestiunii se va face prin încheierea unui contract de concesionare cu adjudecătorul licitaţiei.

De  asemenea, propunem ca în termen de 30 de zile de la data emiterii  hotărârii, să se elaboreze şi supune aprobării Consiliului Local al Municipiului Timişoara Studiul de oportunitate pentru fundamentarea şi stabilirea soluţiei  de delegare a gestiunii serviciului de combatere a vectorilor şi dăunătorilor pe domeniul public al municipiului Timişoara, Caietul de Sarcini şi Regulamentul serviciului de combatere a vectorilor şi dăunătorilor pe domeniul public al municipiului Timişoara

